text: 15-årig indbrudstyv slap skidt fra rudeknusning i Netto
  30 august 2017 kl. 05.09
  En kun 15-årig dreng slap natten til onsdag skidt fra at ville begå indbrud i Netto på Lindegade i Christiansfeld. Da han knuste en rude med en brosten, udløste han både tyverialarmen og en røgkanon.
  Kort før klokken 01 i nat smadrede den 15-årige dreng med en brosten en rude til Netto i Lindegade i Christiansfeld. Hvad den unge tyv ikke havde forudset var, at både en hylende alarm og forretningens røgkanon gik i gang, så han tog forskrækket flugten til fods.
  Et vidne havde også set rudeknusningen, så Sydøstjyllands Politi var allerede alarmeret og på vej.
  - Vores patrulje fandt hurtigt en ung mand, der lignende vidnets beskrivelse af ham, luskende rundt i byen. Han blev anholdt og tilstod ved en afhøring, at han havde smadret ruden for at begå indbrud i Netto, oplyser vagtchef Mikkel Ross, Sydøstjyllands Politi, onsdag morgen til TV SYD.
  Efter afhøring og tilståelsen blev den15-årige kørt tilbage til sit opholdssted. 
  Christiansfeld har i sommerens løb være plaget af en række indbrud og hærværk begået af en gruppe helt unge i samme alder som nattens rudeknuser.
  
  